**Διεθνής Οικονομικός Έλεγχος** (ΔΟΕ) ονομαζόταν ο έλεγχος των δημοσίων οικονομικών της Ελλάδας που επιβλήθηκε από Ευρωπαϊκές χώρες που δάνεισαν την Ελλάδα το φθινόπωρο του 1897 ενώ αυτή είχε χρεοκοπήσει τέσσερα χρόνια πριν, με στόχο την αποπληρωμή των χρεών της προς τους πιστωτές της. Τον έλεγχο εκτελούσε μια εξαμελής επιτροπή, η **Διεθνής Οικονομική Επιτροπή** (**Commission Internationale Financière de la Grèce**), με μόνιμη εγκατάσταση στην Ελλάδα από το 1897 μέχρι το 1978, για 81 χρόνια.

Υπόβαθρο - διεθνής πρακτική
---------------------------

Μεταξύ 1857 και 1859, η Αγγλία, η Γαλλία και η Ρωσία δημιούργησαν την Διεθνή Οικονομική Εξεταστική Επιτροπή, μια επιτροπή με σκοπό τη δημιουργία αναφοράς για τη δυνατότητα της Ελλάδας για την αποπληρωμή του δανείου του 1833. Εκείνη η επιτροπή, με παρέμβαση της Ρωσίας, δεν είχε ρόλο να ελέγξει τα οικονομικά και να εξασφαλίσει τις πληρωμές, παρά μόνο τη γνωμοδότηση. Τα αποτελέσματα της Εξεταστικής εκείνης Επιτροπής ήταν πληρωμή μιας δόσης 900.000 γαλλικών φράγκων το 1860.

Λίγα χρόνια πριν, σε παρόμοια οικονομική κατάσταση είχε βρεθεί και η Τυνησία η οποία χρεοκόπησε το 1869. Για την είσπραξη των χρεών της, είχε συστηθεί Διεθνής Οικονομικός Έλεγχος στην Τυνησία από τους πιστωτές της (Γαλλία - Βρετανία - Ιταλία), η Commission Financière Internationale. Η επιτροπή αυτή είχε αναλάβει (όπως αργότερα και η Commission Internationale Financière στην Ελλάδα) την διαχείριση των οικονομικών του κράτους για την εξασφάλιση της αποπληρωμής των χρεών της Τυνησίας.

Αντίστοιχα, στάση πληρωμών είχε κηρύξει και η Οθωμανική Αυτοκρατορία το 1876, η οποία τελικά συμφώνησε το 1881 με το Διάταγμα του Μουχαρέμ στη δημιουργία του Συμβουλίου για τη Διαχείριση του Οθωμανικού Χρέους (Council of the Administration for the Ottoman Public Debt - CAOPD), ενός εισπρακτικού οργανισμού με 5.000 υπαλλήλους, με πάνω από είκοσι γραφεία στις επαρχίες της αυτοκρατορίας από την Υεμένη μέχρι τη Θεσσαλονίκη και πλήρη ελευθερία στις αποφάσεις του τρόπου συλλογής χρεών, οι οποίοι απέδιδαν τα χρέη στους πιστωτές της χώρας.

Η χρεοκοπία της Ελλάδας και η ήττα στον Ελληνοτουρκικό πόλεμο του 1897
----------------------------------------------------------------------

Το 1893 ο Χαρίλαος Τρικούπης κατά την τελευταία πρωθυπουργία του κήρυξε πτώχευση. Τότε επιβλήθηκε μερικός έλεγχος από τους πιστωτές, που ήταν τυπικός κι όχι ουσιαστικός χωρίς δυνατότητα ουσιαστικής παρέμβασης στα ελληνικά δημόσια οικονομικά.

Η εμπλοκή όμως της χρεοκοπημένης Ελλάδας σε σύρραξη με την Τουρκία το 1897, στον Ελληνοτουρκικό πόλεμο του 1897, βρήκε την Ελλάδα σε εξαιρετικά δυσχερή θέση με τον ελληνικό στρατό ανίκανο να αντιπαραταχθεί στα οθωμανικά στρατεύματα, που είχαν καταλάβει τη Θεσσαλία και τμήμα της Στερεάς Ελλάδας. Η Συνθήκη Ειρήνης της 20ης Σεπτεμβρίου 1897 στην οποία εξαναγκάστηκε η Ελλάδα ως ηττημένη, προέβλεπε πολεμική αποζημίωση των τεσσάρων εκατομμυρίων τουρκικών λιρών της οποίας την άμεση καταβολή απαιτούσε η Υψηλή Πύλη. Η Κυβέρνηση Αλέξανδρου Ζαΐμη υποχρεώθηκε σε διαπραγματεύσεις με τους πιστωτές της Ελλάδας για επιπλέον δανεισμό (ενώ πριν τέσσερα χρόνια τους είχε ήδη δηλώσει ότι αδυνατεί να αποπληρώσει τα ήδη χρωστούμενα δάνεια). Οι διαπραγματεύσεις της ελληνικής κυβέρνησης οδήγησαν στην επιβολή του Διεθνούς Οικονομικού Ελέγχου (ΔΟΕ) για την οικονομική ανασυγκρότηση της χώρας που να εξασφαλίζει στους πιστωτές την αποπληρωμή και των παλαιότερων αλλά και των νέων δανείων τους.

Διεθνής Οικονομικός Έλεγχος: Οι όροι δανεισμού
----------------------------------------------

Οι διαπραγματεύσεις με τους εκπροσώπους των πιστωτών (Αγγλίας, Γαλλίας, Αυστρίας, Γερμανίας, Ρωσίας, Ιταλίας) ξεκίνησαν τον Οκτώβριο του 1897 και κατέληξαν στη σύνταξη και ψήφιση του νόμου ΒΦΙΘ/23-2-1898 σύμφωνα με τον οποίο εγκαθιδρύθηκε η επιτροπή οικονομικού ελέγχου (Διεθνής Οικονομική Επιτροπή), που σύντομα μετονομάστηκε σε Διεθνής Οικονομικός Έλεγχος 1898. 

Η συμφωνία με τους πιστωτές προέβλεπε:

1. Χορήγηση δανείου πολεμικών επανορθώσεων και του «οικονομικού δανείου»

Εκχωρήθηκε εγγυημένο δάνειο 151,3 εκατ. φράγκων, από τις Μεγάλες Δυνάμεις στην Ελλάδα. Το δάνειο λήφθηκε προκειμένου να καταβληθούν στην Οθωμανική αυτοκρατορία οι αποζημιώσεις, που υποχρεώθηκε να καταβάλει η Ελλάδα στην Τουρκία συνολικού ύψους 93,9 εκατ. φράγκων, το υφιστάμενο κρατικό χρέος ύψους 31,4 εκατ. φράγκων, το έλλειμμα του ελληνικού δημοσίου για το έτος 1897 ύψους 22,5 εκατ. φράγκων και οι δαπάνες έκδοσης του δανείου (προμήθειες τραπεζών μεσιτικά, χαρτόσημα) ύψους 3,5 εκατ. φράγκων.
2. Υποθήκευση φορολογικών εσόδων ώστε να εξασφαλισθεί η αποπληρωμή των δανείων

Για να επιτευχθεί η εξυπηρέτηση του χρέους ο ΔΟΕ απέκτησε τακτικές πηγές εσόδων και αξιολογούσε τις κρατικές υπηρεσίες για την αποδοτικότητα και την φοροεισπρακτική τους ικανότητα. Έτσι στο ΔΟΕ αποδίδονταν τα έσοδα των μονοπωλίων αλατιού, πετρελαίου, σπίρτων, τραπουλόχαρτων, τσιγαροχάρτων και σμυρίδας Νάξου, ο φόρος καπνού, τα τέλη χαρτοσήμου και οι δασμοί του τελωνείου Πειραιά.
3. Αναδιάρθρωση του χρέους

Η Διεθνής Οικονομική Επιτροπή στην Ελλάδα
-----------------------------------------

Ο Δ.Ο.Ε. διαδραμάτισε σημαντικότατο ρόλο στα δημόσια οικονομικά της Ελλάδας την πρώτη δεκαετία του 20ου αιώνα, αλλά από τις αρχές του '30 είχε όλο και περισσότερο μειωμένη επίδραση στις αποφάσεις της χώρας, μέχρι τον οριστικό τερματισμό του ρόλου της το 1978.

Αρχικά έδρα του ήταν το σημερινό Μέγαρο της Προεδρίας της Δημοκρατίας, που είχε ανεγερθεί για τις ανάγκες της Διεθνούς Οικονομικής Επιτροπής, πίσω από το τότε παλάτι του Διαδόχου, στη συμβολή των οδών Βασιλέως Γεωργίου (τότε ονομαζόταν Διοχάρους) και Στησιχόρου.

Μετά τον Δεύτερο Παγκόσμιο Πόλεμο, στο πλαίσιο Οικονομικής και Πιστωτικής Συνθήκης του Ηνωμένου Βασιλείου με την Ελλάδα του 1946 που υπέγραψε από τη μεριά της Ελλάδας ο Εμμανουήλ Τσουδερός, Β΄ Αντιπρόεδρος υπουργικού συμβουλίου και υπουργός Συντονισμού της Κυβέρνησης Θεμιστοκλή Σοφούλη του 1945 και από τη πλευρά του Ηνωμένου Βασιλείου ο Έρνεστ Μπέβιν (Ernest Bevin), υπουργός Εξωτερικών (Foreign Secretary) στις 24 Ιανουαρίου 1946, το Ηνωμένο Βασίλειο δήλωσε «έτοιμο, σε συμφωνία με τη Γαλλική Κυβέρνηση, να ξεκινήσει διαπραγματεύσεις με την Ελληνική Κυβέρνηση για την λήξη των δραστηριοτήτων της Διεθνούς Οικονομικής Επιτροπής του 1898».

Έγγραφο του 1963 του Βρετανικού Υπουργείου Εξωτερικών (Foreign Office) σχετικό με την Ελλάδα αναφέρεται σε πρόταση κατάργησης της Διεθνούς Οικονομικής Επιτροπής, έχοντας τίτλο Administration of International Financial Commission: proposals for abolition και δύο χρόνια μετά ακολουθεί άλλο έγγραφο με τίτλο International Financial Commission: abolition (1965), και τέλος, το 1966, αναφορά για την ενσωμάτωση του προσωπικού της Διεθνούς Οικονομικής Επιτροπής στις Ελληνικές Δημόσιες Υπηρεσίες. Για το διάστημα 1970-1975 υπάρχει επίσης σχετική αναφορά του Βρετανικού υπουργείου Οικονομικών (Treasury) για την Διεθνή Οικονομική Επιτροπή.

Η Διεθνής Οικονομική Επιτροπή καταργήθηκε οριστικά το 1978, με κοινή αποδοχή των συμβαλλομένων μερών, όπως προκύπτει από σχετική αλληλογραφία μεταξύ Γαλλίας και Ελλάδας.

Πριν την οριστική κατάργησή της το 1978 η Διεθνής Οικονομική Επιτροπή είχε έδρα στην οδό Πατριάρχου Ιωακείμ, στο Κολωνάκι.

Εξωτερικοί σύνδεσμοι
--------------------

* International Financial Commission (Greece) Αρχειοθετήθηκε 2011-12-05 στο Wayback Machine. Your Archives (μέρος των διαδικτυακών υπηρεσιών των Βρετανικών Εθνικών Αρχείων The National Archives)

Δες επίσης
----------

* Διεθνής Οικονομικός Έλεγχος

Πηγές
-----

* Το ιστορικό του "δυστυχώς, επτωχεύσαμεν", Εφημερίδα Ριζοσπάστης, Κυριακή 8 Δεκέμβρη 1996
* Η επιβολή του Διεθνούς Οικονομικού Ελέγχου, Εφημερίδα Ριζοσπάστης, Κυριακή 8 Δεκέμβρη 1996
* Διεθνής Οικονομικός Έλεγχος: 112 χρόνια από την (προηγούμενη) επιβολή του!, Γιάννης Σιάτρας, eurocapital.gr, 11/02/2010
* Από τη χρεοκοπία του 1893 στο Διεθνή Οικονομικό Έλεγχο, Απόστολος Διαμαντής, Κυριακάτικη Ελευθεροτυπία, Κυριακή 2 Μαΐου 2010
* Ο Διεθνής Οικονομικός Έλεγχος του 1898 (η Ιστορία επαναλαμβάνεται;), tvxs, 25 Απρ. 2010

Επιπλέον βιβλιογραφία
---------------------

* Dette publique de la Grèce: historique, lois, décrets, conventions, règlements, protocoles, etc, Greece. Commission financière internationale, Sakellarios, 1905

Αναφορές
--------

1. ↑  Ali Coşkun Tunçer. «How Did Creditors Enforce Sovereign Debt Contracts? International Financial Control during the Classical Gold Standard Era» (PDF). LSE, Economic History Thesis Workshop. σελίδες 3–4. Αρχειοθετήθηκε από το πρωτότυπο (PDF) στις 26 Μαΐου 2015. Ανακτήθηκε στις 20 Νοεμβρίου 2011.
2. ↑  Νικολέττα Τσιτσανούδη (6 Οκτωβρίου 2011). «Η πτώχευση του 1893 και ο Διεθνής Οικονομικός Έλεγχος». larissanet.gr. Αρχειοθετήθηκε από το πρωτότυπο στις 30 Ιανουαρίου 2012. Ανακτήθηκε στις 20 Νοεμβρίου 2011.
3. ↑  «ΦΕΚ A 28/1898 Περί Διεθνούς Ελέγχου, Νόμος ΒΦΙΘ». Εθνικό Τυπογραφείο. Ανακτήθηκε στις 20 Νοεμβρίου 2011.
4. ↑  Μιχάλης Ψαλιδόπουλος (8 Ιουλίου 2011). «Από την πτώχευση του 1893 στο Γουδί». www.kathimerini.com.cy. Ανακτήθηκε στις 12 Νοεμβρίου 2011.
5. 1 2  «Η τρόικα ήρθε για να μείνει: Την προηγούμενη φορά κάθισε 80 χρόνια!». Ο Μικρός Ρωμιός. Ανακτήθηκε στις 20 Νοεμβρίου 2011.
6. ↑  «United Kingdom of Great Britain and Northern Ireland and Greece: Exchange of Notes constituting a Financial and Economic Agreement. London, 24 January 1946» (PDF). English official text communicated by the Permanent United Kingdom Representative to the United Nations. 30 Ιουλίου 1947. σελίδες Τμήμα 2, (i) (Nations Unies, Recueil des Traités, σελ. 51). Ανακτήθηκε στις 20 Νοεμβρίου 2011.
7. ↑  Administration of International Financial Commission: proposals for abolition, The National Archives' Catalogue for FO 371/169079
8. ↑  International Financial Commission: abolition, The National Archives' Catalogue for FO 371/180019
9. ↑  International Financial Commission: assimilation of staff into Greek public services, The National Archives' Catalogue for FO 371/185669
10. ↑  Greece: International Financial Commission, Covering dates 1970 Jan 01 - 1975 Dec 31, FO 371/180019, The National Archives, Kew
11. ↑  «Accord par échange de lettres relatif à la fin de la participation de la France à la Commission financière internationale pour la Grèce (Συμφωνία με ανταλλαγή επιστολών για την λήξη της συμμετοχής της Γαλλίας στη Διεθνή Οικονομική Επιτροπή της Ελλάδας)». *Επιστολή 19.05.1978*. Ministère des Affaires étrangères et européennes, Γαλλία. 5 Μαΐου 1979. σελ. 1067. Ανακτήθηκε στις 20 Νοεμβρίου 2011.  Το κείμενο των επιστολών[*νεκρός σύνδεσμος*]

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Χρεοκοπίες και οικονομικές κρίσεις της Ελλάδας |
| --- |
|  |
|  | Κρίσεις | 
* Πτώχευση της Ελλάδας 1827
* Πτώχευση της Ελλάδας 1843
* Νομισματική κρίση στην Ελλάδα (1879)
* Πτώχευση 1893
* Πτώχευση της Ελλάδας 1932
* Οικονομική κρίση 2009-2018
* Χρεοκοπία 2015
 |
|  |
| Θεσμοί | 
* Διεθνής Οικονομικός Έλεγχος
* Τρόικα
* Διεθνές Νομισματικό Ταμείο
 |
|  |
| Προγράμματα στήριξης | 
* 1ο Μνημόνιο
* 2ο Μνημόνιο
* 3ο Μνημόνιο
* Μεσοπρόθεσμο 2012-2015
* Μεσοπρόθεσμο 2013-2016
* 4ο Μνημόνιο ή Πολυνομοσχέδιο 2017
 |

 |